Nuwe NGV-wet: Mediese fondse só beperk | Netwerk24
Deur Nellie Brand-Jonker 08 Augustus 2019 09:34
Dr. Zweli Mkhize, Foto: Argief
Die hersiene weergawe van die Wetsontwerp op Nasionale Gesondheidsverskering (NGV) bevat nou 'n duideliker klousule oor wat die rol van mediese fondse gaan wees.
Dit bevat nou 'n paragraaf wat duidelik uitstippel wat hul rol sal wees. Dit lui: "Sodra die NGV ten volle in werking gestel is soos deur die minister bepaal is deur regulasies in die Staatskoerant, sal mediese skemas net aanvullende dekking mag bied vir dienste wat nie deur die fonds betaal gaan word nie."
Wat die nuwe NGV-wetsontwerp oor mediese skemas sê.
NGV is 'n massiewe staatsbeheerde mediese skema wat die staat beoog om vir alle mense in die land dieselfde dienste te koop van verskaffers in die staat- en private sektor.
Bydraes tot die NGV gaan verpligtend wees.
In die vorige weergawe, wat Junie verlede jaar uitgereik is, is bykans dieselfde gesê, maar dit was nie so ondubbelsinnig uitgestippel nie. Dit het onder die hofie oor die regte van gebruikers gelui dat 'n gebruiker "aanvullende gesondheidsdienste kan koop wat nie deur die fonds gedek word nie deur vrywillige mediese versekering".
Dr. Zweli Mkhize, minister van gesondheid, stel die langverwagte hersiene wetsontwerp oor Nasionale Gesondheidsversekering (NGV) Donderdagoggend in Pretoria op 'n mediakonferensie bekend.
Die wetsontwerp moet nou deur die parlement bespreek word en belanghebbendes sal kans kry om kommentaar te lewer voordat die wet goedgekeur word.
Lees self die volledige wetsontwerp in die dokument hieronder.
LEES OOK: Kabinet sê ja vir wetsontwerp oor NGV-plan
Intussen hou belastingbetalers ook nog asem op om te hoor hoe die NGV gefinansier gaan word. Die nasionale tesourie moet nog 'n verslag uitreik oor sy voorstelle oor hoe die finansiering moet werk.
LEES OOK: Kabinet vra nuwe plan vir NGV se finansiering
NGV-wetsontwerp by Hanlie Stadler on Scribd
Meer oor: Zweli Mkhize | Ngv | Mediese Fondse | Departement Van Gesondheid | Gesondheidsorg | Staatshospitale | Minister Van Gesondheid